**Με επιτυχία η πορεία και η εκδήλωση για την ειρήνη στη Λήμνο**

Πραγματοποιήθηκε με επιτυχία σήμερα Κυριακή 3 Ιουνίου 2018, η πορεία και η εκδήλωση για την ειρήνη στη Λήμνο που διοργάνωσαν ο Σύλλογος Εκπαιδευτικών Πρωτοβάθμιας Εκπαίδευσης Λήμνου και η ΕΛΜΕ Λήμνου και Αγίου Ευστρατίου, με αφορμή την πρωτοβουλία της ΕΕΔΥΕ για δράσεις για την ειρήνη με θέμα :

***Μια εικόνα, τρία ερωτήματα:***

**Γιατί γίνονται οι πόλεμοι;**

**Γιατί ξεριζώνονται εκατομμύρια άνθρωποι από τις εστίες τους ;”**

**Γιατί "να σκοτώνονται οι λαοί για τ' αφέντη το φαΐ" ;**

Η πορεία για την ειρήνη που γίνεται για πρώτη φορά στη Λήμνο και στην οποία συμμετείχαν μαθητές γονείς, εκπαιδευτικοί, αλλά και άλλοι κάτοικοι του νησιού, ξεκίνησε από την τοποθεσία «παλιά ΔΕΗ» και κατέληξε στο λιμάνι της Μύρινας μπροστά από το Δημαρχείο.

Κατά τη διάρκεια της πορείας ακούστηκαν αντιιμπεριαλιστικά και αντιπολεμικά συνθήματα όπως «οι ιμπεριαλιστές τη γη ξαναμοιράζουν με των λαών το αίμα τα σύνορα χαράζουν», αλληλεγγύη στην πάλη των λαών κάτω η νέα τάξη των ιμπεριαλιστών», «ούτε γη ούτε νερό στους φονιάδες των λαών» «ΕΕ και ΝΑΤΟ πολέμου συνδικάτο» , «οι φαντάροι είναι του λαού παιδιά έξω από τα σύνορα δεν έχουνε δουλειά».

Στο λιμάνι της Μύρινας μίλησε εκ μέρους της ΕΛΜΕ Λήμνου και Αγίου Ευστρατίου η **Δέσποινα Στυλιανίδου.**

Από την ομιλία αναδείχτηκαν τα αιτήματα για :

* Απεμπλοκή της Ελλάδας από τους ιμπεριαλιστικούς σχεδιασμούς και πολέμους.
* Καμιά αλλαγή των συνόρων και των συνθηκών που τα καθορίζουν.
* Την επιστροφή των Ελλήνων στρατιωτών από τις ΝΑΤΟικές αποστολές.
* Το κλείσιμο της Βάσης στη Σούδα και όλων των βάσεων και στρατηγείων.
* Κατάργηση των πυρηνικών - Να απαγορευτούν οι πυρηνικές δοκιμές.
* Αποδέσμευση από ΝΑΤΟ και ΕΕ με το λαό νοικοκύρη στον τόπο του.

Ακολούθησε ποίημα για την ειρήνη που έγραψε ο δάσκαλος του 2ου Δημοτικού Σχολείου Μύρινας **Κώστας Μπακλατζής** και απήγγειλαν οι μαθητές του σχολείου, καθώς και τραγούδια για την ειρήνη που απέδωσαν οι παιδικές χορωδίες του 2ου Δημοτικού Σχολείου Μύρινας και του Ωδείου Λήμνου.

Τέλος, οι μικροί και μεγάλοι μαθητές ζωγράφισαν για την ειρήνη και τα έργα τους εκτέθηκαν στο χώρο της εκδήλωσης και απέσπασαν το χειροκρότημα των παραβρισκόμενων.